सरोगेसी कानून के चलते मुश्किल हो रही; बोले- मैं अपनी जिंदगी का आखिरी प्यार तलाश रहा हूं
Salman Khan Expressed His Desire To Become Father Like Karan Johar - सलमान खान ने हाल ही में बताया कि वो पिता बनना चाहते थे, लेकिन भारतीय कानून के कारण उन्हें इस बात की इजाजत नहीं है। भाईजान जान ने कहा कि वो बच्चों से बहुत प्यार करते हैं
सलमान खान पिता बनना चाहते हैं, लेकिन भारत का सरोगेसी कानून उन्हें इसकी इजाजत नहीं दे रहा है। भाईजान ने कहा कि वो बच्चों से बहुत प्यार करते हैं और उन्होंने एक बार बच्चा पैदा करने के बारे में सोचा भी था, लेकिन इंडिया में यह पॉसिबल नहीं है। सलमान ने कहा- शादी के लिए फैमिली का बहुत प्रेशर है, इसलिए वो अपनी जिंदगी के आखिरी प्यार की तलाश कर रहे हैं।
सलमान ने ये बातें रजत शर्मा के शो आप की अदालत में कहीं। उन्होंने कहा- बहू का प्लान नहीं, मगर बच्चे का इरादा था। अब देखेंगे कि क्या किया जा सकता है।
बच्चों से मुझे बहुत प्यार है: सलमान 
सलमान ने फिल्म मेकर करण जौहर के दो बच्चों के पिता बनने पर बात की। उन्होंने कहा- मैं भी वही कोशिश कर रहा था, लेकिन अब कानून में शायद बदलाव हो रहा है। मुझे बच्चों का बड़ा शौक है। उनसे बहुत प्यार है, लेकिन बच्चे जब आते हैं तो मां भी आती है। मां उनके लिए बहुत अच्छी होती है। वैसे तो हमारे घर में मां ही मां हैं। हमारे पास पूरा जिला है, पूरा गांव है। वो सब बच्चे का ख्याल रख लेंगे। लेकिन मेरे बच्चे की असली मां भी मेरी पत्नी होगी।
शादी के लिए परिवार का बहुत प्रेशर है
सलमान ने कहा- मेरे ऊपर बहुत प्रेशर आ रहा है। अब तो मेरे माता-पिता भी बोलने लगे हैं। 57 साल का हो गया हूं, अब तो ये है कि जो भी हो सिर्फ एक हो और आखिरी होनी चाहिए। जो बीवी बने। ऊपर वाला चाहेगा तभी ऐसा होगा। पहले कभी मैंने हां किया तो दूसरे ने न किया। कभी इसका उल्टा भी हुआ, लेकिन अब दोनों साइड से न आ रहा है। जब हां हो जाएगी, तब शादी भी हो जाएगी।
सलमान बोले- कहीं न कहीं मेरी ही गलती थी और कमी मुझ में ही थी
पिछले ब्रेकअप पर बात करते हुए सलमान ने कहा- पहला ब्रेकअप हुआ तो लगा कि उनकी गलती थी, दूसरे, तीसरे तक भी यही सोच रहा था, लेकिन चौथे ब्रेकअप के बाद खुद पर थोड़ा डाउट हुआ और फिर उसके बाद डाउट और ज्यादा बढ़ता गया। आखिर में साफ हो गया कि कहीं न कहीं मेरी ही गलती थी और कमी मुझ में ही थी। बाकी सब अपनी जगह अच्छी थीं। उनको शायद यह डर था कि मैं उन्हें वो खुशी न दे पाऊं, जो वो चाहती थीं। अच्छी बात ये है कि आज सभी काफी खुश हैं।
धमकियों की वजह से बंदूकों से घिरा रहता हूं
बीते दिनों जान से मारने की धमकियों पर सलमान ने कहा- असुरक्षा से बेहतर है, सुरक्षा पर ध्यान दिया जाए। मुझे सिक्योरिटी दी गई है। अब सड़क पर साइकिल चलाना या अकेले जाना मेरे लिए संभव नहीं है। मुझे सबसे ज्यादा दिक्कत तब होती है, जब मैं ट्रैफिक में होता हूं। वहां बहुत ज्यादा सिक्योरिटी होती है। गार्ड की गाड़ियों की वजह से आम लोगों को दिक्कत होती है। वो लोग मुझे गलत भी समझते हैं। मगर मेरे फैंस, मेरी जान को बहुत बड़ा खतरा है। इसलिए सिक्योरिटी दी गई है।
मैं वही कर रहा हूं, जो मुझसे कहा गया है। मैं हर जगह पूरी सुरक्षा के साथ जाता हूं। मैं ये जानता हूं कि जो होना है वो तो हो कर ही रहेगा, लेकिन ऐसा नहीं है कि मैं बिना सिक्योरिटी के घूमने लगूंगा। मेरे आसपास आजकल बहुत से शेरा हैं। मैं इतनी सारी बंदूकों से घिरा रहता हूं कि कई बार मुझे खुद डर लगता है।
कई एक्ट्रेसेस को डेट कर चुके हैं सलमान 
सलमान खान अपनी लाइफ में कई एक्ट्रेसेस को डेट कर चुके हैं, लेकिन उनमें से किसी के भी साथ उनका रिश्ता ज्यादा दिन नहीं चल पाया। सबसे ज्यादा चर्चे उनके और ऐश्वर्या राय के रिश्ते की हुई थी। 1997 में 'हम दिल दे चुके सनम' के सेट पर सलमान और ऐश्वर्या करीब आए। हालांकि, बाद में उनका ब्रेकअप हो गया। इसके अलावा सलमान का रिलेशन संगीता बिजलानी, सोमी अली और कटरीना कैफ से भी रहा। रिपोर्ट्स की माने तो सलमान पिछले कई समय से रोमानिया की मॉडल यूलिया वंतूर के साथ रिलेशनशिप में हैं।
